**СЛОБОДНЕ НАСТАВНЕ АКТИВНОСТИ (од 2022/2023.ш.г.) – упознавање са програмима**

Слободне наставне активности (у даљем тексту СНА), су део плана наставе и учења који школа планира Школским програмом и Годишњим планом рада. Ученици у сваком разреду, од петог до осмог, бирају један од програма СНА који школа нуди што значи да ће сваки ученик током другог циклуса основног образовања и васпитања похађати четири различита програма. Одабрани програми СНА су за ученика обавезни, а успех се изражава описном оценом и не утиче на општи успех.

Програми СНА су тако осмишљени да подстичу активност ученика, повезивање њиховог школског и ваншколског искуства, учење путем решавања проблема, сарадњу и тимски рад, као и употребу савремених технологија у образовне сврхе.

Програми СНА реализују се комбиновањем различитих техника рада са ученицима, као што су: презентациjе, демонстрациjе, симулациjе, играње улога, дебате, рад у малим групама, рад на проjектима, гледање и анализа видео прилога, креативне радионице, рад у групи на платформама за учење, повезивање са вршњацима из других школа или држава, гостовања стручњака, учење у другим установама, посете разним дешавањима, укључивање у акције...

У **петом и шестом разреду** ученик/родитељ може да одабере једну од понуђених СНА:

1. **Калиграфија – уметност лепог писања**

Програм се састоји од теоријске и практичне едукације ученика/ца о уметности лепог писања – калиграфији. Теоријски део програма пружиће учесницима едукацију о општим појмовима калиграфије, њеном пореклу, историји и значају кроз богате визуелне и илустративне примере које ће се приказивати учесницима путем компјутера и пројектора. Практичан део програма састоји се од креативног осмишљавања ликовних решења употребом различитих врста ликовног материјала.

1. **Проговори да видим ко си – култура говора**

Програм се надовезује на садржај програма предмета Српски језик и књижевност. Осим везе са садржајем програма предмета Српски језик и књижевност, садржаји овог програма надовезују се и на садржај програма предмета Биологија (анатомија, дисање), Музичка култура (ритам, темпо), Енглески језик (ТЕД говори) и др. Увидом у исходе може се видети фокус програма на стицању релевантних знања о значају артикулације – разговетности, изражајности и усавршавању усменог изражавања. Програм ове СНА омогућава ученицима да кроз радионице, индивидуалне и тимске пројекте развијају стваралачко мишљење и вештине које су им неопходне за свакодневни живот и наставак школовања.

1. **Музиком кроз живот**

Циљ учења слободне наставне активности Музиком кроз живот је да ученик развија стваралачко и креативно мишљење кроз практичан рад, осетљивост за естетику, радозналост и самопоуздање како би имао одговоран однос према очувању уметничког наслеђа и културе свога и других народа. Прoгрaм даје могућност заинтересованим ученицима да могу у целости изразити своје креативне потенцијале и тако у потпуности искористити планиране садржаје програма музичке културе.

1. **Сачувајмо нашу планету**

Циљ учења слободне наставне активности Сачувајмо нашу планету је развијање свести у области заштите животне средине, разумевање односа човек – природа, лакше сналажење у природном и социјалном окружењу и формирање одговорног и активног појединца. Теме које се обрађују се тичу положаја и улоге човека у природи, природних богатстава, извора и последица загађивања, био и геодиверзитета. Акценат је на начину на који ученици учествују у активностима, како прикупљају податке, како предвиђаjу последице, како критички промишљаjу, чиме се руководе у процесу доношења одлука, како комуницираjу.

У **седмом и осмом разреду** ученик/родитељ може да одабере једну од понуђених СНА:

1. **Моја животна средина**

Циљ учења слободне наставне активности је да допринесе развоју компетенција потребних за одговорну улогу у друштву у погледу очувања животне средине, биодиверзитета и одрживог развоја. Теме којима ће се ученици бавити тичу се екологије, рециклажом, изворима енергије и обновљивошћу извора енергије и др. Рад ће се одвијати у оквиру пројеката, посета институцијама од значаја, а подстиче се креативност, способност доношења одлука и истрајност ка остваривању циљева.

1. **Уметност**

Циљ учења слободне наставне активности Уметност је да ученик развија вештине комуникације и сарадње, критичко и стваралачко мишљење, осетљивост за естетику, радозналост, мотивацију за истраживање и изражавање у различитим медијима као и одговоран однос према очувању уметничког наслеђа и културе свога и других народа. Подразумева садржаје из културе, различитих уметности и вишe умeтничких дисциплинa. Омогућава ученицима: да упознају културу и уметност народа свих континената, њихове сличности, разлике и међусобне утицаје; да открију како се прожимају различите врсте уметности; да уче како да користе разноврсне, релевантне и поуздане податке и информације за истраживачки и стваралачки рад; да ефикасно сарађују и комуницирају; да развијају критичко мишљење, формирају позитивне вредносне судове са циљем очувања културе и идентитета, развијања самопоуздања и самопоштовања, поштовања и заштите људских права; да развијају радозналост, мотивацију, као и афинитет према култури и уметности; да се изражавају у одабраним уметничким дисциплинама и медијима.

1. **Филозофија са децом**

Циљ учења слободне наставне активности Филозофија са децом је да ученик овлада знањима, развије вештине и формира ставове који ће подстаћи и убрзати његов интелектуални развој и унапредити вештине размишљања, закључивања, самосталног, критичког и креативног мишљења. Програм је инспирисан историјом филозофије, али његов циљ није да подучава филозофији. Неки од кључних појмова који ће се обрађивати су појам добра и зла, појам уметности, правде, слободе, вршњачког насиља, пријатељства и др. СНА филозофија са децом у центар ставља филозофско истраживање које подстиче децу да критички и самостално мисле, формирају и храбро и рационално аргументују своје ставове.

Детаљније о програму слободних наставних активности ученици и њихови родитељи могу да се упознају увидом у Правилнике који регулишу Оквир слободних наставних активности и налазе се на следећим линковима:

[Програми слободних наставних активности у петом и шестом разреду](http://www.pravno-informacioni-sistem.rs/SlGlasnikPortal/viewdoc?uuid=4bb956bf-8bcd-4f6b-934a-10d44017f91a&actid=979122&doctype=og)

[Програми слободних наставних активности у седмом и осмом разреду](http://www.pravno-informacioni-sistem.rs/SlGlasnikPortal/viewdoc?uuid=5d9b256c-edfa-4f7e-9398-c50e74cce091&actid=979123&doctype=og)